

**Odgovor Združenja bank na novinarsko vprašanje glede Zakona o jamstveni shemi za mlade**

Vljudno prosim za vaš odziv na včeraj sprejet zakon o jamstvenih shemah za mlade. Kako menite, da bodo postopale banke pri odobritvah kreditov oz. ali bodo dejansko odobrile kredite mladim v teh primerih ali ne?

**Odgovor ZBS:**

Zakon ne blaži ukrepa Banke Slovenije o makrobonitetnih omejitvah kreditiranja prebivalstva, kar pomeni, da se število kreditno sposobnih prebivalcev, kot so definirani v skladu z normativi Banke Slovenije, po uveljavitvi zakona ne bo povečalo, čeprav zakon celo v 1. členu navaja, da so jamstva po tem zakonu namenjena osebam, katerih »kreditna sposobnost je praviloma nizka« in po zgoraj omenjenem sklepu »niso kreditno sposobni za pridobitev kredita«. Če kreditojemalec ni kreditno sposoben v skladu s predpisi, ki urejajo bančno poslovanje, vključujoč sklep Banke Slovenije, mu tudi predlagano poroštvo države ne bo omogočilo pridobitve kredita oziroma pridobitve takšnega zneska kredita, ki je potreben za nakup (primernega) stanovanja. Za to, da bi zakon imel željene učinke, bi morala Banka Slovenije ukiniti zaostritve omejitev kreditiranja prebivalstva, ki jih je uvedla novembra leta 2019.

Poleg tega morajo banke in hranilnice že tako kot primarni pogoj za odobritev kredita potrošniku v skladu z veljavnimi predpisi (glej npr. smernice organa EBA o odobravanju in spremljanju kreditov) postavljati njegovo kreditno sposobnost in ne vrednost ter kvaliteto pripadajočega kreditnega zavarovanja, ki predstavlja zgolj sekundarni (v tem primeru sicer kvaliteten) vir poplačila kredita. Brez spremembe omejitev kreditiranja prebivalstva Banke Slovenije namen, upoštevaje ciljno skupino kreditojemalcev, kot je opredeljena v omenjenem 1. členu zakona, ne bo dosežen.

Združenje bank Slovenije
Ljubljana, 8. april 2022